ΠΗΓΗ ΠΡΟΣΦΥΓΕΣ – ΠΟΛΕΜΟΙ 1854 & 1897

 Αποφασισµένη να κανονίσει τους λογαριασµούς της µε τους Έλληνες µια για πάντα [εξαιτίας της παρουσίας ελληνικών δυνάµεων στην Κρήτη], η Πύλη ετοιµαζόταν για πόλεµο. Το ίδιο και οι Έλληνες: άρχισαν να συγκεντρώνουν στρατό στη Θεσσαλία, και η [Εθνική] Εταιρεία διοχέτευσε - ή ήταν έτοιµη να διοχετεύσει - στη Μακεδονία τριάντα τέσσερις ένοπλες οµάδες ατάκτων, στις οποίες συµµετείχαν και Ιταλοί εθελοντές.

 (...) Έπειτα από επεισόδια που έγιναν στην Ανάληψη, άρχισαν οι εχθροπραξίες στις 5/17 Απριλίου. Ύστερα από λίγες αρχικές επιτυχίες οι Έλληνες, άσχηµα εφοδιασµένοι και µε ανίκανη στρατιωτική ηγεσία, ανακάλυψαν ότι ήταν υποδεέστεροι από τις καλά οπλισµένες µονάδες του τουρκικού στρατού που είχαν εκπαιδευτεί από Γερµανούς αξιωµατικούς. Γρήγορα επικράτησε µεγάλη σύγχυση στις γραµµές των ελληνικών στρατευµάτων και κάποιος (δεν είναι γνωστό ποιος ήταν) έδωσε την εντολή υποχώρησης, παρόλο που τη στιγµή εκείνη οι κατώτεροι αξιωµατικοί και οι καλύτερα εκπαιδευµένες µονάδες του ελληνικού στρατού συνέχιζαν να αντιστέκονται σθεναρά. Η υποχώρηση που ακολούθησε έγινε τόσο άτακτα ώστε οι Τούρκοι, που νόµισαν ότι ήταν απλώς ένα τέχνασµα για να καλυφθούν οι κινήσεις του κύριου όγκου των ελληνικών δυνάµεων, κατέλαβαν µε πολύ µεγάλες προφυλάξεις τις εγκαταλειµµένες πόλεις και τα χωριά, και µόλις στις 13/25 Απριλίου µπήκαν στη Λάρισα. Όταν οι ειδήσεις για την υποχώρηση έφτασαν στην Αθήνα, επικράτησε µεγάλη αναστάτωση. Αποδιοποµπαίος τράγος έγινε ο πρίγκιπας Κωνσταντίνος. Ο ίδιος ο βασιλιάς κατηγορήθηκε για αµέλεια, επειδή δεν φρόντισε να κινηθεί ο στόλος. Εχθρικά και οργισµένα πλήθη πολιόρκησαν τα ανάκτορα. Στις 15/27 Απριλίου ο Σκουζές εκλιπάρησε τις προστάτιδες ∆υνάµεις να επέµβουν.

 (...) Η νέα κυβέρνηση απέσυρε τα ελληνικά στρατεύµατα από την Κρήτη, και στις 29 Απριλίου/11 Μαΐου, καθώς ο δρόµος που οδηγούσε στην Αθήνα ήταν ορθάνοιχτος στους Τούρκους, ζήτησε τη µεσολάβηση των ∆υνάµεων. Ο τσάρος Νικόλαος Β΄ και η βασίλισσα Βικτορία ήταν αποφασισµένοι να µην επιτρέψουν να συντριβεί η Ελλάδα, και οι προσπάθειές τους κατέληξαν στην υπογραφή ανακωχής. Στις διαπραγµατεύσεις που έγιναν κατόπιν (...), έσωσαν την Ελλάδα από οποιαδήποτε µείωση της επικράτειάς της µε εξαίρεση ορισµένους θυλάκους (...) στην περιοχή βορειοδυτικά και δυτικά της Λάρισας και στον επάνω βραχίονα του Πηνειού. Η Ελλάδα όµως υποχρεωνόταν να καταβάλει αποζηµίωση 4 εκατοµµυρίων τουρκικών λιρών και, για να διευκολυνθεί η τακτική καταβολή των ποσών, τα δηµοσιονοµικά της Ελλάδας θα υποβάλλονταν σε κάποια µορφή διεθνούς ελέγχου. Τέλος τόσο η Ελλάδα όσο και η Τουρκία ανέλαβαν την υποχρέωση να µην επιτρέψουν να χρησιµοποιηθεί το έδαφός τους για οποιαδήποτε προπαγάνδα ικανή να απειλήσει την ασφάλεια και την τάξη σε κάποιο γειτονικό κράτος. Το τελικό κείµενο της ειρήνης υπογράφηκε µόλις στις 22 Νοεµβρίου/4 ∆εκεµβρίου στην Κωνσταντινούπολη.

 Douglas Dakin., Η ενοποίηση της Ελλάδας 1770 - 1923, σσ. 232-235

Με βάση τα στοιχεία που θα αντλήσετε από το βιβλίο σας και το παραπάνω παράθεμα, να περιγράψετε τις επιπτώσεις του ατυχούς ελληνοτουρκικού πολέμου του 1897 για την Ελλάδα.